open-index/open-wikipedia-markdown huggingface dataset:
Genever

**Genever** on alankomaalainen katajanmarjaviina. Se kehitettiin ruoansulatusvaivoihin 1500-luvulla Hollannissa ja Belgiassa, ja se on ginin kantamuoto. Genever on Hollannissa edelleen erittäin suosittu alkoholijuoma.

Geneverit tislataan useaan kertaan ruis-, ohra- ja maissimaltaiden sekoituksesta, jolloin juomaan jää viljan maku. Viimeisessä tislauksessa lisätään mausteet, kuten anis, korianteri ja katajanmarjat ja muut kasvit tislaamoon oman reseptin mukaan. Makua pehmennetään pienellä määrällä sokeria.

Vanha genever, ”oude”, on oljenkeltaista, makeaa ja aromaattista.

Lääketieteen professori Franciscus de la Boë Sylvius käytti jo 1600-luvulla geneverin tapaisia alkoholipitoisia yrttijuomia lääkityksenä.

Hollannin vanhin geneverkaupunki on Schiedam, Belgiassa merkittävin on Hasselt, jossa sijaitsee kansallinen genevermuseo.

## Genevertyyppejä
* **Jonge jenever** (nuori genever), alkoholipitoisuus vähintään 35 prosenttia, mallastisleen osuus enintään 15 %. Väritön. 
* **Oude jenever** (vanha genever), alkoholipitoisuus vähintään 35 %, mallastisleen osuus vähintään 15 %, saa olla karamellivärillä värjätty.
* **Graanjenever** (viljageneveri), ei mallastisleitä.
* **Korenwijn**, jonka alkoholipitoisuus on oltava vähintään 38 % ja mallastisleen 51 %, saa olla värjätty.
* Nykyään on myös vaniljalla, suklaalla ja hedelmin maustettuja geneverviinoja.

## Lähteet
Piisamirotta

**Piisamirotta** () on Tove Janssonin Muumi-teoksissa esiintyvä hahmo. Hän on ammatiltaan filosofi. Piisamirotta esiintyy kirjoissa *[[Muumipeikko ja pyrstötähti]]* sekä *[[Taikurin hattu]]*. Piisamirotta ei esiinny *[[Muumilaakson tarinoita]]* -animaatiosarjassa, mutta esiintyy sarjan jälkeen tehdyssä, samannimiseen kirjaan perustuvassa *[[Muumipeikko ja pyrstötähti (elokuva)|Muumipeikko ja pyrstötähti]]* -elokuvassa.

Piisamirotta päätyy Muumien seuraan eräänä sateisena iltana, kun Muumipappa on saanut joen yli menevän sillan valmiiksi. Sillan rakentaminen rikkoo kuitenkin Piisamirotan kodin. Hän viettää yön Muumitalossa ja selittää aamulla kuistilla avaruudesta käyttämällä havaintovälineinään muun muassa korppuja ja sokeriastiaa.

Piisamirotta asettuu myöhemmin asumaan Nipsun löytämään luolaan.

## Piisamirotan suomenkieliset ääninäyttelijät

## Piisamirotan ruotsinkieliset ääninäyttelijät

## Lähteet
* 
### Viitteet
Maxi López

**Maximiliano Gastón "Maxi" López** (s. 3. huhtikuuta 1984 Buenos Aires, Argentiina) on argentiinalainen jalkapalloilija, joka edustaa italialaista Udinesea. Hyökkääjänä pelaavalla, 188 senttimetriä pitkällä Maxi Lópezilla on myös Italian kansalaisuus.

Maxi López pelasi kotimaassaan River Platessa, jonka edustusjoukkueessa hän debytoi jo 17-vuotiaana. Vuosina 2002, 2003 ja 2004 hän voitti Riverissä Argentiinan pääsarjamestaruuden. Tammikuussa 2005 hän siirtyi espanjalaisseura Barcelonaan, jossa hän saavutti Espanjan pääsarjamestaruuden sekä Mestarien liigan. Kaudeksi 2006–2007 Maxi López lainattiin Mallorcalle ja kesällä 2007 hän siirtyi kahdella miljoonalla eurolla FK Moskovaan. Vuonna 2009 Maxi López pelasi Moskovastan vuoden lainasopimuksella brasilialaisessa Grêmion joukkueessa. Tammikuussa 2010 hän siirtyi Cataniaan. Sittemmin hän on pelannut lainasopimuksella AC Milanissa ja Sampdoriassa, kauden 2014–2015 Chievo Veronassa, kaudet 2015–2017 Torinossa sekä kesästä 2017 lähtien Udinesessa.

## Lähteet

## Aiheesta muualla
* Maxi López Football Database -sivustolla
Now He Sings, Now He Sobs

**Now He Sings, Now He Sobs** on jazzpianisti Chick Corean trioalbumi, joka julkaistiin 14. maaliskuuta 1968. Levy nauhoitettiin New Yorkissa A&R studioilla. Rumpuja levyllä soittaa pitkän linjan jazz-rumpali Roy Haynes, ja bassossa on myöhemmin esimerkiksi Weather Reportissa soittanut nuori tšekkiläinen, Miroslav Vitous.

Alkuperäisellä vinyylilevyllä oli viisi raitaa, mutta Blue Noten uudelleenjulkaisun myötä studiosession kahdeksan muuta raitaa otettiin mukaan levylle. Alkuperäinen levy koostui lähinnä verrattain pitkistä otoista, mutta myöhemmin mukaan otetut kappaleet ovat lyhyempiä. Standardia "My One and Only Love" ja Monkinin "Pannonicaa" lukuun ottamatta kaikki kappaleet ovat Corean omia sävellyksiä. Kappale "Windows" nousi myöhemmin standardiksi, ei kuitenkaan tämän trioversion vaan samana vuonna huilisti Hubert Lawsin kanssa tehdyn luonteeltaan melodisemman levytyksen ansiosta. Samoin kappaletta "Matrix" on joissakin lähteissä pidetty standardina. Jälkipuoli kappaleesta "Steps - What Was" on varhainen versio Corean myöhemmästä sävellyksestä nimeltä "La Fiesta". Viimeistään tämä levy nosti 26-vuotiaan Corean maineeseen jazz-yleisön keskuudessa. Levyn on kuvattu olevaan tyyliltään hard boppia, joka kurottautuu free jazzin suuntaan. Osa kappaleista on selvemmin melodisia ja toiset taas vapaamuotoisempia.

Vuonna 1999 albumille myönnettiin Hall of Fame -Grammy-palkinto. 1980-luvun alussa Corea, Haynes ja Vitous tekivät kiertueen ja julkaisivat livelevyn nimeltä *Trio-music*.

## Kappaleet
# Steps - What Was
# Matrix
# Now He Sings, Now He Sobs
# Now He Beats The Drum, Now He Stops
# The Law Of Falling And Catching Up 
# Samba Yantra
# Bossa
# I Don't Know
# Fragments
# Windows
# Gemini
# Pannonica
# My One and Only Love
(raidat 1-5 ovat alkuperäiseltä julkaisuilta. Joissakin painoksissa kappaleiden järjestys on erilainen)
## Yhtye
* Chick Corea &mdash; piano, yhtyeenjohtaja
* Miroslav Vitouš &mdash; kontrabasso
* Roy Haynes &mdash; rummut
Agile

**Agile** voi tarkoittaa seuraavia:

* Agile Alliance, ketterää ohjelmistokehitystä edistävä kansainvälinen järjestö
** Agile Finland ry, Agile Alliancen Suomen-yhdistys
* AGILE, *Astrorilevatore Gamma ad Immagini LEggero*, italialainen avaruuden röntgenlähteitä kartoittava satelliitti
* HMS Agile, Britannian kuninkaallisen laivaston Amphion-luokan sukellusvene
Salaisuuksien talo

**Salaisuuksien talo** on vuonna 1994 ilmestynyt Hectorin albumi. *Helsingin Sanomissa* Ilkka Mattila kirjoitti uutuusalbumin sisältävän akustisempaa ja roots-henkisempää musiikkia kuin edellinen albumi *[[Ensilumi tulee kuudelta]]*. Hän sanoi kaipaavansa Hectorin aiempaa paatosta ja dramatiikkaa. Parhaana raitana hän piti Värttinä-yhtyeen kanssa tehtyä kansansävelmää ”Velisurmaaja”, mutta totesi levyn sisältävän ”jo liian monta liian lupsakkaa ja keski-ikäisen ponnetonta esitystä”.

## Kappaleet
Kaikki kappaleet kirjoittanut Hector, ellei toisin mainittu.

# 
# 
# 
# 
# 
# 
# 
# 
# 
# 
# 

## Muusikot
* Hector – laulu, kitara, autoharp
* Pave Maijanen – laulut, kitarat, basso (7), koskettimet, huuliharppu
* Juha Tikka – bassot
* Muddy Manninen – kitarat, 6-kielinen banjo
* Keimo Hirvonen – rummut
* Esa Kotilainen – koskettimet, haitari
* Mongo Aaltonen – lyömäsoittimet
* Värttinä – laulu (kappale 2)
* Sarita Harma – laulu (kappale 8)
* Pentti Lahti – saksofonit (kappale 9)
* T.T. Oksala – sekvenssiohjelmat

## Singlet
* ”Viimeinen unelma” / ”Velisurmaaja”
* ”Magdaleena” / ”Salaisuuksien talo”

## Lähteet
Bodhgaya

**Bodhgaya** (joskus myös **Bodh Gaya**) on Biharin osavaltiossa Intiassa sijaitseva kaupunki. Kaupungissa asui 30&nbsp;857 ihmistä vuoden 2001 väestönlaskennan mukaan. 

Bodhgaya on yksi buddhalaisten pyhimmistä paikoista, sillä Buddha Gautama saavutti siellä valaistumisen. Valaistumispaikalla sijaitsee Mahabodhi-temppeli, joka rakennettiin noin 2&nbsp;500 vuotta sitten. Se on yksi tärkeimmistä kohteista buddhalaisilla pyhiinvaellusmatkoilla. Se kuuluu myös Unescon maailmanperintöluetteloon. Temppelin takana kasvaa pyhä bodhipuu. Samalla paikalla kasvaneen puun luona Buddha meditoi valaistuessaan.

Kaupungissa on runsaasti eri kansallisuuksien, muun muassa bhutanilaisten, kiinalaisten, japanilaisten, myanmarilaisten, nepalilaisten, sikkimiläisten, srilankalaisten, thaimaalaisten, tiibetiläisten ja vietnamilaisten rakentamia buddhalaisia temppeleitä ja luostareita, jotka antavat kaupungin ulkoasulle vaihtelevuutta noudattaessaan rakentajiensa rakennuskulttuuria.


Big Buddha statue, Bodhgaya.jpg|Buddha-patsas.
Hut out of Bodhgaya.jpg|Bodhgayalainen mökki.
Bodhitree.jpg|Puu, jonka alla Buddhan kerrotaan saavuttaneen valaistumisen.


## Lähteet

## Aiheesta muualla

* BodhgayaNews
Kultaiset lehdet

**Kultaiset lehdet** on Hectorin vuonna 1995 ilmestynyt albumi.

## Kappaleet
Kaikki kappaleet kirjoittanut Hector, ellei toisin mainittu.

# 
# 
# 
# 
# 
# 
# 
# 
# 
# 
# 
# 
# 

## Muusikot
* Hector – laulu, demokitarat, isorumpu
* Mongo Aaltonen – lyömäsoittimet, KORG Wavedrum
* Esa Kotilainen – koskettimet, haitari, anklung
* Muddy Manninen – kitarat,
* Jarmo Nikku – kitarat, sähkösitar
* Anssi Nykänen – rummut, huuto
* Juha Tikka – basso, kosketinsoittimet, kannel, trumpetti
* Sarita Harma – laulu (12)
* Arto Järvelä – nyckelharpa
* Pave Maijanen – laulu, käyrätorvi
* Kim Lönnholm – laulu
* Sami Saari – laulu
* Minna Kangas-Hirvonen – viulu, barokkiviulu
* Mauri Saarikoski – viulu
* Tuula Riisalo – alttoviulu, barokkiviulu
* Lea Pekkala – sello, barokkisello
* Riku Niemi – jousisovitukset, jousiorkesterin johto

## Singlet
* ”Yö tanssittaa” / ”Vanhat polkupyörät”
* ”Pää räjähtää” / ”Mitä mulle kuuluu”

## Lähteet
Lynkkaus

**Lynkkaus** () on teloitus, jossa ihminen surmataan hänen jostakin rankaisemisekseen ilman laillisen tuomioistuimen langettamaa tuomiota. Joskus lynkkaus tapahtuu laittoman tuomioistuimen antaman tuomion johdosta. Osassa tapauksista lynkkaukseen liittyy epäillyn kidutusta.

## Etymologia
Sana *lynkata*, englanniksi *lynch*, on peräisin sukunimestä *Lynch*. Virginiassa eli 1700-luvulla kaksi tuon nimen kantajaa, jotka kumpikin erikseen harjoittivat toimintaa, jollaista myöhemmin alettiin tuon sukunimen mukaan sanoa lynkkaukseksi. Toinen näistä Lyncheistä oli maanviljelijä Charles Lynch (1736–1796), joka otti tehtäväkseen laittomasti rangaista, osassa tapauksista jopa teloituksella, epäsosiaalisuudesta ja rikoksista epäiltyjä henkilöitä. Toinen oli kapteeni William Lynch (1742–1820). Hän perusti jopa kokonaisen epävirallisen, laittoman tuomioistuimen ja alkoi sen "tuomarin" ominaisuudessa antaa laittomia tuomioita. Niistä osa oli kuolemantuomioita.

## Syyt
Lynkkauksen perusteena on tavallisesti jokin vakava rikos, kuten murha, raiskaus tai tuhopoltto. Vaikka lynkkaukset ovatkin laittomia, ne ovat yhteisön hyväksymiä ja niiden tarkoitus on hyödyttää yhteisöä. Syytetty surmataan, koska häntä pidetään uhkana yhteisölle. Lynkkauksia on myös sanottu käytetyn Yhdysvaltojen etelävaltioissa mustan väestön pelotteluun ja hallintaan. Ihmisiä ei lynkata summittaisesti johonkin ryhmään kuulumisen vuoksi, kuten esimerkiksi Venäjän pogromeissa tehtiin. Myöskään tavanomaisia kostomurhia ei kutsuta lynkkauksiksi.

## Menetelmät
Lynkkaus yhdistetään usein hirttämiseen, mutta myös muita vastaavissa tilanteissa käytettyjä surmaamistapoja kutsutaan lynkkaukseksi. Esimerkiksi Etelä-Afrikassa mustat väkijoukot lynkkasivat 1990-luvun taitteen vuosina yli 500 epäiltyä rikollista palavilla autonrenkailla.

## Historia
Lynkkaukset ovat yleismaailmallinen ilmiö. Lynkkauksia ja samankaltaisia väkivaltatekoja on tapahtunut etenkin epävakaissa maissa, joissa oikeusjärjestelmää ei ole ollut. Yhdysvalloissa mustia lynkattiin suhteellisen paljon. Vuosien 1882–1951 välillä maassa lynkattiin tilastojen mukaan 4&nbsp;730 ihmistä, joista 3&nbsp;437 oli mustia ja 1&nbsp;293 valkoisia. Vielä vuosina 1882–1885 lynkattiin enemmän valkoisia kuin mustia, mutta sen jälkeen mustista tuli uhrien enemmistö. Mustat lynkkasivat myös toisiaan, samoin kuin valkoiset, jotka lynkkasivat etenkin italialaisia ja sisilialaisia siirtolaisia. Yhdysvaltojen ulkopuolella lynkkaukset ovat yleensä kohdistuneet omanrotuisiin ihmisiin.

Lynkkauksia tapahtuu edelleen joissakin maissa. Esimerkiksi Guatemalassa väkijoukot surmasivat 240 ihmistä vuosien 1996–2002 aikana.

## Lähteet
* 
### Viitteet

## Aiheesta muualla
Mahabodhi-temppeli

**Mahabodhi-temppeli** on buddhalainen temppeli Bodhgayassa Intiassa, paikassa, jossa Buddhan uskotaan saavuttaneen valaistumisen. Temppeli on rakennettu noin 2&nbsp;500 vuotta sitten. Temppelin vieressä kasvaa pyhä bodhipuu.

Temppeli on yksi buddhalaisten pyhimmistä paikoista ja tärkeimpiä pyhiinvaelluskohteita. Unesco lisäsi temppelin maailmanperintöluetteloon vuonna 2002.


Mahabodhitemple.jpg|Mahabodhi-temppeli restauroimisen jälkeen vuonna 2007
Bodhitree.jpg|Pyhä bodhipuu temppelin vieressä.

## Lähteet

## Aiheesta muualla
Jailbreak

**Jailbreak** on Thin Lizzyn vuoden 1976 maaliskuussa julkaisema albumi, joka oli yhtyeen lopullinen kaupallinen läpimurto. Levyllä oleva ja myös singlenä julkaistu "The Boys Are Back in Town" on Thin Lizzyn suurin hitti maailmanlaajuisesti (Britannia 8. sija, USA 12. sija). Musiikillisesti albumi jatkoi *[[Fighting (albumi)|Fighting]]*-albumilla alkanutta tyyliä, jossa Scott Gorhamin ja Brian Robertsonin tuplakitaratyöskentely oli pääosassa Phil Lynottin lyriikoiden lisäksi. "The Boys Are Back In Town" -hitin lisäksi muita albumin tunnettuja kappaleita ovat nimikappale "Jailbreak" (Britanniassa 31. sija single-listalla), "Warriors" ja "Emerald".

## Kappaleet
# "Jailbreak" (Lynott) – 4:01
# "Angel from the Coast" (Lynott, Robertson) – 3:03
# "Running Back" (Lynott) – 3:13
# "Romeo and the Lonely Girl" (Lynott) – 3:55
# "Warriors" (Gorham, Lynott) – 4:09
# "The Boys Are Back in Town" (Lynott) – 4:27
# "Fight or Fall" (Lynott) – 3:45
# "Cowboy Song" (Downey, Lynott) – 5:16
# "Emerald" (Downey, Gorham, Lynott, Robertson) – 4:03

### Remasteroidun version (2011) bonus-cd

#"The Boys Are Back in Town" (remix) 
#"Jailbreak" (remix) 
#"The Boys Are Back in Town" (vaihtoehtoinen vokaaliversio - remix) 
#"Emerald (remix) 
#"Jailbreak" (BBC Session 12/02/1976) 
#"Emerald" (BBC Session 12/02/1976) 
#"Cowboy Song" (BBC Session 12/02/1976) 
#"Warriors" (BBC Session 12/02/1976) 
#"Fight or Fall" (laajennettu versio - raakamiksaus) 
#"Blues Boy" 
#"Derby Blues" 

## Kokoonpano
* Phil Lynott (laulu, basso)
* Brian Robertson (kitara)
* Scott Gorham (kitara)
* Brian Downey (rummut)

* Tim Hinkley (kosketinsoittimet kappaleessa "Running Back")
Eri Klas

**Eri Klas** (7. kesäkuuta 1939 Tallinna – 26. helmikuuta 2016) oli vironjuutalainen kapellimestari.

Eri Klasin äiti oli pianisti ja opettaja Anna Klas. Klas opiskeli Tallinnan konservatoriossa Gustav Ernesaksin oppilaana sekä vuodet 1964–1967 Leningradin konservatoriossa Nikolai Rabinovitšin johdolla.

## Ura kapellimestarina
* Estonia-teatterin kapellimestari vuodesta 1964
* Tallinnan kamariorkesterin kapellimestarina vuodet 1966–1969.  
* Estonia-teatterin ylikapellimestari ja taiteellinen johtaja vuodesta 1975  
* Tukholman kuninkaallisen oopperan ylikapellimestari vuodet 1985–1989
* Århusin sinfoniaorkesterin ylikapellimestari 1990–1996
* Hollannin radion ylikapellimestari 1996–2003
* Sibelius-Akatemian kapellimestariluokan professori vuodet 1993–1997
* Tampereen kaupunginorkesterin taiteellinen johtaja vuodesta 1998
* Moskovalaisen Novaja Operan ylikapellimestari syksystä 2006 alkaen
* Tanskan radion sinfoniaorkesterin pääkapellimestarina  vuodesta 1996, vierailevana kapellimestarina vuodesta 2003.

Lisäksi hän toimi orkesteri- ja oopperakapellimestarina yli 40 maassa ja johti merkittävimpiä sinfoniaorkestereita. Suomen Kansallisoopperassa Eri Klas vieraili kapellimestarina vuodesta 1983. Klas teki monia levytyksiä, muun muassa Arvo Pärtin musiikista.

## Yksityiselämä
Klas syntyi juutalaiseen perheeseen. Hän identifioitui juutalaiseksi virolaisen sijaan. Klas osasi lapsena hepreaa, mutta toistaalta Klas ei harjoittanut elämänsä aikana juutalaista uskoa eikä tapoja.

Vuosina 1966–1968 Eri Klas oli naimisissa oopperalaulaja ja näyttelijä Nieves Lepan kanssa. Avioliitosta on tytär Diana Klas (s. 1967), josta tuli näyttelijä. Eri Klas oli 20 vuotta naimisissa näyttelijä ja tanssija Ülle Ullan (s. 1934) kanssa. Eri Klas oli vuodesta 1992 naimisissa pianisti ja liikkeenharjoittaja Ariel Klasin kanssa, jolla on edellisestä avioliitosta tyttäret Angelika Klas-Fagerlund ja Marion Melnik. Molemmat ovat suomalaisia oopperalaulajia.

## Lähteet

## Kirjallisuutta
* 

## Aiheesta muualla
*Eri Klasin muistokirjoitus Helsingin Sanomissa
Panssarikrenatööridivisioona Großdeutschland

**Grossdeutschland** () divisioona (alun perin jalkaväkirykmentti) oli kansallissosialistisen Saksan armeijan () valioyksikkö toisessa maailmansodassa. Divisioona oli koko Wehrmachtin parhaiten varusteltu sotilasyksikkö, joka varustettiin kaikkia muita, myös Waffen-SS-, yksiköitä ennen. Divisioona palveli Ranskan ja Alankomaiden operaatioissa 1940 ja erityisesti itärintamalla. Yksikkö tuhoutui Pillaun lähellä toukokuussa 1945.
  

## Komentajat
;Jalkaväkidivisioona Großdeutschland
* Walther Hoernlein (1. huhtikuuta 1942 - 27. tammikuuta 1944)
* Hermann Balck (3. huhtikuuta 1943 - 30. kesäkuuta 1943, tilapäiskomennus)
;Panssarikrenatööridivisioona Großdeutschland
* Hasso von Manteuffel (27. tammikuuta 1944 - 1. syyskuuta 1944)
* Karl Lorenz (1. syyskuuta 1944 - toukokuu 1945)

## Lähteet

*

### Viitteet
Houston Laukko

**Houston Laukko** (27. maaliskuuta 1988 – 6. elokuuta 2012 ) oli eräs Suomen tunnetuimmista ravihevosista. Houston Laukon isä Choctaw Brave puolestaan oli eräs Suomen kuuluisimpia siitosoreja. Houston Laukon emänisä Express Pride polveutuu eräästä maailman kuuluisimmasta ravurista Nevele Pridesta. Hevosen kasvattaja oli vesilahtelainen Juhani Lagerstam. 

Kilpailu-urallaan Houston Laukko oli Laukon Nmky -nimisen suuren omistajaryhmän omistuksessa. Hevonen siirtyi siitokseen Laukon kartanoon vuonna 1997 ja sen suurin ikäluokka 72 hevosta syntyi 2003. Houston Laukon viimeinen ikäluokka syntyi vuonna 2007. Houston Laukon jälkeläisistä yli 100&nbsp;000 euroa ovat ansainneet Kriterium-voittaja Hot Looking, Even Steven ja Bart Hip. Even Steven on jälkeläisistä nopein, sen autolähtöennätys on 12,0.

Houston Laukko lopetettiin elokuussa 2012 vatsaan levinneen kasvaimen takia.   

## Saavutuksia
Houston Laukko voitti Suomessa Derbyn, Suur-Hollola-ajon ja Suomen mestaruusajon. Ruotsissa ori voitti muun muassa Åby Stora Prisin, Hugo Åbergs Memorialin ja Kultadivisioonan finaalin, Ranskassa Grand Criterium de Vitessen, Grand Prix du Sud-Oustin, Prix de Cote d´Azurin ja Prix de Chateadun, Italiassa Premio Costa Azurran ja Saksassa Grosser Preis von Bildin. Euroopan mestaruuden ori voitti 1995 toistaiseksi ainoana suomalaissyntyisenä hevosena. Kilpailun voittoseremoniat järjestettiin Pariisin Disneylandissa. Tapaus sai myös Suomessa paljon huomiota, kun muun muassa Tasavallan presidentti Martti Ahtisaari sekä MM-kultaa voittaneet lätkäleijonat lähettivät Houston Laukolle onnittelusähkeet. Kaikkiaan Houston Laukko juoksi 103 kilpailua, joissa se saavutti 33 voittoa, 20 kakkostilaa ja 12 kolmostilaa.

## Lähteet

## Aiheesta muualla

* Laukon kartanon sivut 
* Ylen Elävä arkisto: Euroopan mestariksi loimitettu Houston Laukko etsi tammaseuraa tositarkoituksella
Hurghada

**Hurghada** () on Punaisenmeren länsirannalla Egyptissä sijaitseva kaupunki, jossa on noin 160&nbsp;000 asukasta. Kaupunki perustettiin 1900-luvun alussa, ja se alkoi laajentua pienestä kalastajakylästä lomakohteeksi 1980-luvulla, kun eurooppalaiset, amerikkalaiset ja arabisijoittajat ottivat sen sijoituskohteekseen.

Hurghadan pääelinkeino on nykyään matkailu. Kaupunki houkuttelee etenkin vesiurheilun harrastajia; tarjolla on hyviä mahdollisuuksia muun muassa sukelluksen, purjelautailun tai purjehduksen harrastamiseen.

Monet matkailijat tulevat seudulle Hurghadan lentoaseman kautta.

Hurghadan kaupunki on jakautunut kolmeen suurempaan alueeseen Sakkalaan, El-Dahariin ja Mamshaan. Sakkala on vilkas katu täynnä pieniä kauppoja ja ravintoloita. El-Daharin alueelta löytyy basaari alueen lisäksi muun muassa koptikristittyjen kirkko ja vihannestori. El Mamsha on neljän kilometrin mittainen kävelykatu, jonka varrelta löytyy kauppoja ja ravintoloita. 

Liikkuminen Hurghadassa on hyvin edullista. Taksimatka kaupungin osasta toiseen maksavat alle kaksi euroa (noin 20-40 Egyptin puntaa). Takseja parempi vaihtoehto liikkumiseen on Uber tai paikallinen Careem-sovellus. Hinnat ovat yhtä edulliset, mutta hinnasta ei tarvitse tapella. 

## Lähteet

## Aiheesta muualla
* Hurghadan matkailusivusto (alkuperäinen sivusto englanniksi, artikkelit käännetty suomeksi) 

* Tietoa ja kuvia Hurghadasta sekä Egyptistä 

*
Foxtrot

**Foxtrot** eli **fokstrotti** (suomen kielessä usein *foksi*) on paritanssi, joka esiteltiin ensi kertaa Yhdysvalloissa vuonna 1914. Isoon-Britanniaan tanssi tuli juuri ennen ensimmäistä maailmansotaa, ja siitä kehkeytyi muotitanssi. Se on tätä nykyä yleisin seuratanssi ja myös kilpalaji vakiotansseissa. Foxtrotia tanssitaan tavallisimmin tasajakoiseen musiikkiin, sitä varten sävellettyihin foxtrot-kappaleisiin. Myös beatmusiikki tanssitaan usein foksina, ja uusista suomalaisista iskelmistä iso osa on beatmusiikkia. Foxtrotia tanssitaan suomalaisilla tanssilavoilla myös cha cha-, bossanova-, jive-, slovari-, trioli-, bolero- ja tango-musiikkeihin. 

Suositun legendan mukaan Harry Fox keksi foxtrotin nähdessään hölkkäävän ketun puiston reunassa Meadowbrookissa. Harry matki ketun ravia (*trot*, suom. ravi) ja keksi *foxtrot*-tanssin. 

## Suomalainen seuratanssifoksi
Perusaskel hidas–hidas–nop–nop:
*hidas askel kahdelle ¼-iskulle (nuotille)
*hidas askel kahdelle ¼-iskulle (nuotille)
*nopea askel yhdelle ¼-iskulle (nuotille)
*nopea askel yhdelle ¼-iskulle (nuotille).

Viejä ottaa ensimmäisen askeleen vasemmalla jalalla. Kokeneet tanssijat muuntelevat askelia mielensä mukaan, seuraaja seuraa viejän vientiä, joka voi tulkita musiikkia ottamalla useampia hitaita tai nopeita askelia ja muuten rytmiikkaa muuttamalla. Peruskuvioita ovat neljänneskäännös, oikea käännös ja vasen käännös. Foksi tanssitaan suljetussa tanssiotteessa: Viejän oikea kämmen on seuraajan selässä, lapaluiden seudulla, viejän vasen käsi seuraajan oikeassa kädessä ja seuraajan vasen käsi viejän oikealla olkapäällä tai käsivarrella.

Musiikkia tulkitaan esimerkiksi liikenopeudella, vartalonkäytöllä ja joustolla ("bounce"). Ilmeet ja eleet vaikuttavat tanssin kokonaiskuvaan ja tunnelmaan.

## Tunnettuja foxtrot-kappaleita
Seuraavat kappaleet sopivat myös kilpatanssikappaleiksi, eli niiden tempo on noin 30 tahtia, eli 120 iskua, minuutissa:
*"New York, New York" esittäjänä Frank Sinatra
*"On a Little Street in Singapore" esittäjänä Manhattan Transfer.

## Kilpafoxi

Kilpafoxi on enimmäkseen Suomessa harrastettu **joukkuelaji**. Kilpatanssissa noudatetaan Suomen tanssiurheiluliiton sääntöjä, joissa on määritelty erikseen eri taitoluokissa sallitut kuviot.

## Lähteet

## Aiheesta muualla
* Tanssi.net  − Foksi
Lisa Batiašvili

**Lisa Batiašvili** (; s. 1979 Tbilisi, Georgian SNT, Neuvostoliitto) on georgialainen viulisti.

Lisa Batiašvili on opiskellut Ana Chumachenkon johdolla Münchenissä ja Mark Lubotskin oppilaana Hampurin musiikkikorkeakoulussa. Hän sijoittui toiseksi Sibelius-viulukilpailuissa vuonna 1995. Batiašvili on sittemmin konsertoinut aktiivisesti muun muassa Euroopassa ja Pohjois-Amerikassa. Hän on naimisissa ranskalaisen oboistin François Leleux’n kanssa ja asuu Münchenissä. Hän soittaa Nippon-musiikkisäätiön omistamalla vuoden 1709 Engleman-Stradivariuksella. Batiašvili muutti 2000-luvulla etunimensä Elisabeth taiteilijanimensä mukaan Lisaksi.

Batiašvili sai vuonna 2003 Schleswig-Holstein-musiikkijuhlien Leonard Bernstein -palkinnon. Hänet tunnetaan myös kamarimuusikkona, joka on esiintynyt tunnetuilla festivaaleilla muun muassa Edinburghissa, Kuhmossa, Marlborossa ja Tanglewoodissa. Batiašvili soittaa myös nykymusiikkia. Elokuussa 2006 hän kantaesitti Magnus Lindbergin hänelle säveltämän viulukonserton New Yorkissa Mostly Mozart -festivaalilla. Batiašvili levyttää yksinoikeudella Sony BMG Masterworks -levy-yhtiölle.

## Diskografia

* 
* 
* 

## Aiheesta muualla

* Viralliset sivut 
* HarrisonParrot -agentuurin sivut Lisa Batiašvilistä
Rhône

__NOTOC__
**Rhône** (, paikallisesti Valais’ssa  tai , , retorom. *Rodan*) on joki Ranskassa ja Sveitsissä. Sillä on pituutta 812&nbsp;km, josta 231&nbsp;km on Sveitsin ja 581&nbsp;km Ranskan puolella. Rhône on koko Välimeren alueen merkittävin joki Niilin jälkeen. Rhônen varrella sijaitsevista kaupungeista huomattavimmat ovat Sion, Geneve, Lyon, Valence, Avignon ja Arles.

## Rhône Sveitsissä
Rotten saa alkunsa Sveitsistä, Rhônen jäätiköltä, ja laskee Valais’n kantonin läpi Genevenjärveen, josta joki jatkaa Geneven kaupungin läpi Ranskan puolelle. Rhônen sivujokia Sveitsin alueella ovat muun muassa Massa, Saltina, Vispa, Lonza, Dala, Navisence, Borgne, Drance, Trient, Arve sekä Saônen sivujoki Doubs. Rhônen pituus Sveitsin alueella on yhteensä 264&nbsp;km, josta 73&nbsp;km on Genevenjärveä.

## Rhône Ranskassa
Ranskassa Rhône virtaa aluksi länteen tai lounaaseen, mutta kääntyy Lyonissa kohti etelää. Se kulkee Rhône-Alpesin alueen läpi ja Provence-Alpes-Cote d'Azurin alueen länsirajaa pitkin, ja laskee lopulta Välimereen. Arlesissa se jakaantuu kahteen päähaaraan, joiden väliin jää laaja suistoalue, Camargue. Rhône on yksi Ranskan pisimmistä joista.

Rhônen suurin sivujoki on Saône, joka laskee siihen pohjoisesta ja yhtyy Rhôneen Lyonissa. Muita huomattavia Rhôneen Ranskan alueella virtaussuuntaan nähden oikealta puolelta laskevia sivujokia ovat Juravuorilta alkava Ain sekä Ranskan keskiylängöltä alkavat Ardèche, Cèze ja Gardon. Vasemmalta puolelta siihen laskevat monet Alpeilta alkavat sivujoet, joista suurimpia ovat Isère, Drôme, Ouvèze ja Durance.

## Lähteet
*

### Viitteet

## Aiheesta muualla
Muirheadin epäyhtälö

Matematiikassa **Muirheadin epäyhtälö** yleistää aritmeettisen ja geometrisen keskiarvon välisen epäyhtälön. Sen mukaan jos reaaliluvuille 

:a_1\geq a_2 \geq \cdots \geq a_n

:b_1\geq b_2 \geq \cdots \geq b_n

on voimassa

:a_1 \leq b_1

:a_1+a_2 \leq b_1+b_2

:a_1+a_2+a_3 \leq b_1+b_2+b_3

:\qquad\vdots\qquad\vdots\qquad\vdots\qquad\vdots

:a_1+\cdots +a_{n-1} \leq b_1+\cdots+b_{n-1}

:a_1+\cdots +a_n=b_1+\cdots+b_n,

niin tällöin

:\sum_\sigma x_{\sigma_1}^{a_1}\cdots x_{\sigma_n}^{a_n}\leq \sum_\sigma x_{\sigma_1}^{b_1}\cdots x_{\sigma_n}^{b_n}, missä &sigma; käy läpi kaikki lukujen 1,...,*n* permutaatiot. 

Proschan ja Seutherman ovat yleistäneet Muirheadin epäyhtälön muotoon

:\sum_\sigma f(\sigma_1,a_1)\cdots f(\sigma_n,a_n)\geq \sum_\sigma f(\sigma_1,b_1)\cdots f(\sigma_n,b_n),
missä *f* on logaritmisesti konveksi funktio *x*:n suhteen.

## Aiheesta muualla
*Proschan, Seutherman, Two generalizations of Muirhead's theorem, Bull. Cal. Math. Soc. 69 (1977), 341-344.
*Muirheadin epäyhtälön todistus
Fagosytoosi

**Fagosytoosi** eli solusyönti on alempien eliöiden menetelmä ottaa ravintoa sisäänsä – ylemmillä eliöillä menetelmä toimii tiettyjen immuunijärjestelmän solujen mekanismina tuhota vieraita kappaleita, kuten bakteereja, tomuja tai pigmenttejä. Bakteerien fagosytoiminen eli fagosyyttien (syöjäsolujen) sisälle ottaminen perustuu bakteerien pintaan kiinnittyneisiin vasta-ainemolekyyleihin, joiden vakioisen Fc-osan fagosyytin solukalvon reseptorit tunnistavat. Tapahtumaa nimitetään myös opsonisaatioksi. Ääritapauksessa fagosytoosi mahdollistaa erittäin suurten rakenteiden, kuten kokonaisten bakteeri- tai hiivasolujen, sisäänoton immuunijärjestelmän makrofagisoluihin.

Elimistössä on kahdenlaisia syöjäsoluja. Neutrofiilit eli neutrofiiliset granulosyytit ehtivät nopeimmin infektioalueelle ja aloittavat mikrobien fagosytoosin. Monosyytit kypsyvät makrofageiksi siirryttyään kudoksiin. Makrofagit ovat suuria syöjäsoluja, joilla on tärkeä asema erityisesti pitkäaikaisissa infektioissa. 

Fagosytoosi-ilmiön havaitsi venäläinen eläintieteilijä Ilja Metšnikov, joka kehitti siitä laajan biologian teorian.

## Katso myös
*Endosytoosi
*Autofagosytoosi

## Lähteet

## Aiheesta muualla

*Solunetti: Fagosytoosi
*National Center for Biotechnology Information (NCBI): Carlos Rosales and Eileen Uribe-Querol, Phagocytosis: A Fundamental Process in Immunity 
*Immunology.org: James Harris, Trinity College, Phagocytosis
Berezina

**Berezina**, Beresina tai Bjarezina (, ) on Valko-Venäjän keskiosien läpi virtaava, 561 kilometriä pitkä Dneprin sivujoki. Joen valuma-alue kattaa 24&nbsp;500&nbsp;km².

Berezina on navigoitava Barysausta alavirtaan ja merkittävä kuljetusväylä. Esimerkiksi puutavaraa siirretään jokea pitkin. Berezina ja sen sivujoki Bóbr sopivat myös vesiretkeilyyn esimerkiksi meloen.

Joen yläjuoksulla sijaitseva Bjarezinan biosfäärialue on yksi Valko-Venäjän tärkeimmistä ympäristönsuojelualueista.

## Taajamia ja keskeisimpiä siltoja
* Dokšytsy – P3 kantatien silta
* Bjarezinan biosfäärialue ja M3 valtatien silta 
* Kantatien P63 silta
* Barysau (Borisov) – rautatien, P53 kantatien ja M1 (E30) moottoritien sillat
* Berazino (Berezino) – M4 valtatien silta
* Elizovo - rautatien silta
* Babruisk (Bobruisk) – M5 valtatien, P43 kantatien ja rautatien sillat 
* Svetlahorsk (Svetlogorsk) – P149 kantatien, rautatien ja paikallistien sillat

Näiden lisäksi joen pääuoman yli pääsee ainakin parista kohtaa lossiyhteydellä.
 
Joen koko valuma-alueen piirissä asuu merkittävä osa Valko-Venäjän väestöstä. Esimerkiksi maan pääkaupunki Minsk sijaitsee joen valuma-alueella, koska Berezinan sivuhaara Svislatš () virtaa kaupungin läpi.

## Historiaa
Joki tunnetaan Napoleonin sotajoukkojen siellä venäläisille kärsimistä raskaista tappioista niiden perääntyessä Moskovasta vuonna 1812.

Berezinasta on kanavayhteys Itämeren valuma-alueelle Väinäjoen vesistöön.

## Lähteet

## Aiheesta muualla

* Hydrologisia tilastoja 1881-1985: Berezina at Bobruysk   (unesco.org)
* Karttaa vuoden 2004 tulvan laajuudesta Dneprin vesistössä  (dartmouth.edu)
Imukuppi

**Imukuppi** on laite, joka tarttuu tasaisiin pintoihin alipaineen avulla. Imukupit valmistetaan useimmiten kumista tai silikonista.

Kun imukuppi on painettu tasaiseen pintaan, ilmanpaine kupin sisällä laskee. Korkeampi ilmanpaine kupin ulkopuolella pakottaa sen pysymään kiinni pinnassa. Esimerkiksi joystickien pohjissa käytetään imukuppeja ohjainten pöytään kiinnittämistä varten.

Imukuppeja käytettiin ensimmäisen kerran 300 eaa. Ne valmistettiin kurpitsasta. Niitä käytettiin pahan veren imemiseen pois sairaista ihmisistä. Hippokrateen uskotaan kehittäneen tämän menetelmän.

## Lähteet

## Aiheesta muualla

* http://www.suctioncupmuseum.com
Uman

**Uman** (, ) on kaupunki Keski-Ukrainassa, Tšerkasyn alueella. Kaupungin asukasluvuksi vuoden 2013 alussa arvioitiin 87&nbsp;111 asukasta. Se on Umanin piirin hallintokeskus.

Kaupunki sijaitsee Karnenka- ja Umanka-jokien yhtymäkohdassa siellä sijaitsee myös rautateiden risteysasema. Kaupungin ympäristö on viljavaa maaseutua. Umanin kaupungista tuli osa Venäjän keisarikuntaa vuonna 1739 ja monet aateliset rakensivat sinne palatsinsa ja kaupungin maamerkiksi muodostunut Sofijivkan puisto, jonka rakennutti puolalainen kreivi Stanisław Szczęsny Potocki vuonna 1796. Puistossa on lukuisia suihkulähteitä ja kapeita puroja ylittäviä kivisiä kaarisiltoja. Kaupungissa oli 1700- ja 1800-luvulla suuri juutalainen vähemmistö. Toisen maailmansodan aikana kesällä 1941 aikana alueella käytiin tärkeä Umanin taistelu, jossa saksalaiset joukot motittivat 100&nbsp;000 puna-armeijan sotilasta.


Kuva:1.Парк „Софіївка" з комплексом водойм, паркових будівель, споруд і скульптур.JPG|Sofijivkan puistoa.
Kuva:Uman-2007-08-12-05.jpg|Ortodoksinen kirkko.
Kuva:Uman - Railway station.JPG|Rautatieasemaa.


## Lähteet

## Aiheesta muualla

*Uman  (discover-ukraine.info)
Funafutin suojelualue

**Funafutin suojelualue** (, FCA) eli **Funafutin merensuojelualue** () on luonnonsuojelualue Funafutin atollin länsiosissa, Tuvalulla, Tyynellämerellä. Sen pinta-ala on 33 km². Alueella on kuusi asumatonta luotoa ja noin 20 % Funafutin riutoista. 

Päätös suojelualueen perustamisestä tehtiin vuonna 1999. Sitä  rahoittaa Etelä-Tyynenmeren alueellinen ympäristöohjelma. Alueen eläimistöä ovat muun muassa kilpikonnat, delfiinit ja paholaisrauskut.

## Luodot
* Fualopa
* Fuafatu
* Fuagea
* Tefala 
* Tepuka Vilivili
* Vasafua

## Lähteet
Raimssi

**Raimssi** (Teppo Sola, myös **Rajpe**, s. 22. elokuuta 1988 Tampere) on suomalainen hip hop -artisti. Hän kuului tamperelaisen Turnin' Records (nyk. Open Records) -levy-yhtiön artistikatraaseen vuodesta 2003 lähtien.

Raimssi aloitti räppäämisen jo vuonna 1999 ollessaan vasta ala-asteikäinen.

Julkaistuaan aluksi kappaleitaan vain internetissä ja vietyään ensimmäisen konkreettisen levynsä, *Pyhiinvaeltaja*-omakustanteen, suositun The Funkiest -levykaupan hyllylle myyntiin vuonna 2002 artisti päätti yrittää myös levytyssopimuksen saamista kolme biisiä kattaneella demollaan. Silloin Open Records -nimellä kulkenut levy-yhtiö osoitti kiinnostusta nuorta lahjakkuutta kohtaan, ja Raimssi saikin kyseiselle, nykyään Turnin' Recordsina tunnetulle, yhtiölle levytyssopimuksen ollessaan vasta 13-vuotias.

Hänen ensimmäinen virallinen pitkäsoittonsa *[[Kotiinpäin]]* ilmestyi vuonna 2003. Tamperelaisen Big Vilin tuottama debyyttialbumin ensimmäinen single *Koti* ylsi parhaimmillaan Suomen virallisen singlelistan sijalle viisi ja oli kyseisellä listalla yhteensä kahdeksan viikkoa putkeen vuonna 2003. Albumin toinen single *Äänen kuulen* viihtyi samaisella listalla hieman lyhyemmän ajan (kuusi viikkoa), mutta toisaalta kohosi parhaimmillaan sijalle 4. Jälkimmäisenä mainitusta kappaleesta kuvattiin myös musiikkivideo. Näihin aikoihin Raimssi vieraili myös Rockin da North -kollektiivin *[[Star Warz]]* -albumilla Pikku G:n kanssa tehdyssä kappaleessa ”Nuoret ritarit”.

Toinen albumi *Neron taakka* ilmestyi kolme vuotta myöhemmin vuonna 2006. Kyseiseltä albumilta julkaistiin single *Syntynyt Tampereelle*, josta ohjasi mustavalkoisen musiikkivideon Henry ”Skem” Kaprali.

Raimssin järjestyksessä kolmas albumi *[[Yllättävä vainu!]]* julkaistiin ilmaiseksi Internetissä.

Elokuussa 2012 Raimssi julkaisi SoundCloud-palvelussa pitkän tauon jälkeen uuden kappaleen ”Tempaus” uudella *Rajpe*-taiteilijanimellä. Tämän jälkeen hän julkaisi Avaruusmatka nimisen kappaleen ja myös musiikkivideon molemmista kappaleista.

Syksyllä 2025 Raimssi teki paluun 13 vuoden hiljaiselon jälkeen, ja julkaisi tammikuussa 2026 uuden kokopitkänsä nimeltään Vaihdokas.

## Diskografia
### Albumit
* *[[Kotiinpäin]]* (2003)
* *[[Neron taakka]]* (2006)
* *[[Yllättävä vainu!]]* (2008)
* *Vaihdokas* (2026)

### Mixtapet
* *Sanoituksia vol. 1* (2003)
* *Sanoituksia vol. 2, toi laulaa -mixtape* (2004)

### Singlet
* *Koti* (2003)
* *Äänen kuulen* (2003)
* *Syntynyt Tampereelle* (2006) 
* *Vuosia myöhemmin* (2006)
* *Tempaus* (2012)
* *Avaruusmatka* (2012)
* *Jonninjoutava suunsoittaja* (2025)
* Tuliko musta joku? (2025)
* Alien (mukana Petri Nygård ja Skem) (2025)
* Kun se tapahtuu (2026)

### Musiikkivideot
* *Äänen kuulen* (2003)
* *Syntynyt Tampereelle* (2006)
* *Avaruusmatka* (2012)
* Syntynyt Tellukselle (2026)

## Lähteet
* 
* 
### Viitteet

## Aiheesta muualla
*
Christina Ricci

**Christina Ricci** (s. 12. helmikuuta 1980 Santa Monica, Kalifornia, Yhdysvallat) on yhdysvaltalainen näyttelijä. Hän aloitti uransa lapsena ja tunnetaan muun muassa rooleistaan elokuvissa *[[Äitini on merenneito]]* (1990), *[[The Addams Family – Perhe Addams]]* (1991), *[[Addams Family II]]* (1993) ja *[[Casper (elokuva)|Casper]]* (1995). Ricci jatkoi uraansa pyrkien jättämään taakseen lapsitähtimaineensa ja on esiintynyt myöhemmin muun muassa elokuvissa *[[Buffalo '66]]*, *[[Jäämyrsky]]*, *[[Päätön ratsumies (elokuva)|Päätön ratsumies]]*, *[[Prozac Nation]]* ja *[[Monster – Aileen Wuornos]]*. 

Ricci oli sivuosassa vuonna 2002 televisiosarjassa *[[Ally McBeal]]* ja esiintyi vuonna 2001 artisti Mobyn musiikkivideolla "Natural Blues". Hän vieraili myös televisiosarjassa *[[Greyn anatomia]]* ja näytteli myös *[[Pan Am (televisiosarja)|Pan Amissa]]* vuonna 2012. 

Ricci on myös esiintynyt Louis Vuittonin, valmisvaateketju Gapin ja urheiluvaatevalmistaja Reebokin mainoksissa.

Ricci on mukana ranskalaisen Guy de Maupassantin kirjaan *[[Bel Ami (kirja)|Bel Ami]]* perustuvassa samannimisessä elokuvassa, joka ilmestyi vuonna 2012. Siinä hänen vastanäyttelijänään on Robert Pattinson. Samana vuonna Ricci näytteli kiinalaisessa alkuperäistuotannossa *[[War Flowers]]*.

## Palkinnot
Ricci sai oman tähden Hollywood Walk of Famelle 6. maaliskuuta 2025. Tähden osoite on 6258 Hollywood Boulevard, Los Angeles.

## Filmografia

## Lähteet

## Aiheesta muualla

*
Mikko Franck

**Mikko Ilmari Franck** (s. 1. huhtikuuta 1979 Helsinki) on suomalainen kapellimestari.

Franck aloitti viulunsoiton opiskelun viisivuotiaana ja opiskeli Sibelius-Akatemian lisäksi myös Yhdysvalloissa, Ruotsissa ja Israelissa. Orkesterinjohtamisen opinnot hän aloitti ensin yksityisesti Jorma Panulan johdolla ja vuosina 1996–1997 Sibelius-Akatemiassa muun muassa Eri Klasin ja Atso Almilan johdolla. Franck keskeytti opintonsa vuonna 1998 suorittamatta koskaan kapellimestaridiplomia.

Franckin kapellimestariura on ollut vahvassa nousussa: hän on johtanut Pohjoismaisten sinfoniaorkestereiden lisäksi muun muassa Berliinin filharmonikkoja, Münchenin filharmonikkoja, Chicagon sinfoniaorkesteria, New Yorkin filharmonikkoja, Lontoon sinfoniaorkesteria ja Los Angelesin filharmonikkoja. Franck toimi Belgian kansallisen orkesterin taiteellisena johtajana vuodesta 2002 kesään 2007 asti. Kangasniemen Musiikkiviikkojen taiteellisena johtajana Franck on toiminut syksystä 2002.

Elokuussa 2006 Franck aloitti Suomen Kansallisoopperan ylikapellimestarina, mutta irtisanoutui yllättäen 14. helmikuuta 2007. Irtisanoutumisen syyksi Franck ilmoitti näkemyserot talon johdon kanssa. Vuoden irtisanomisajasta johtuen Mikko Franckin töiden Kansallisoopperassa piti päättyä 14. helmikuuta 2008. Franckin irtisanoutumisen jälkeen Kansallisoopperan hallintoneuvosto, hallitus, pääjohtaja ja säännöt vaihtuivat. Pääjohtaja Erkki Korhosen eron jälkeen Franck toimi oopperan taiteellisen toimikunnan puheenjohtajana. Kansallisoopperan hallitus päätti marraskuussa 2007 valita Franckin oopperan taiteelliseksi johtajaksi ja uudelleen ylikapellimestariksi. Lopullisen nimityksen oopperan säätiön hallitus teki joulukuussa 2007. Franck aloitti uudessa tehtävässään vuoden 2008 alussa ja hänen sopimuksensa oli määrä olla voimassa vuoden 2011 heinäkuun loppuun asti. Sopimus sisälsi option kahden vuoden jatkoajasta. Franck vastaa oopperan ohjelmiston ja konserttien taiteellisesta suunnittelusta pääjohtaja Päivi Kärkkäisen alaisuudessa. Toukokuussa 2011 ilmoitettiin, että Franck ei jatka Kansallisoopperassa vuoden 2013 jälkeen.

Syyskuussa 2015 Franck aloitti Ranskan radion filharmonikkojen ylikapellimestarina.

## Levytyksiä
*Jean Sibelius – Lemminkäinen-sarja ja sävelruno Satu (En Saga) Ruotsin radion sinfoniaorkesterin kanssa (*Ondine 953*;  2000)
*Jean Sibelius kokoelmalevy, jolla edellinen sävelruno Satu (En Saga) (*Ondine 992* ; 2001)
*Pjotr Tšaikovski – VI Sinfonia in h-molli, Op. 74 "Pateettinen" sekä Einojuhani Rautavaara – Apotheosis, molemmat Ruotsin radion sinfoniaorkesterin kanssa (*Ondine 1002*; 2003)
*Einojuhani Rautavaara – "tragedia buffa" -ooppera Auringon talo Oulu Sinfonian kanssa (*Ondine 1032*; 2004)
*Einojuhani Rautavaara – ooppera Rasputin Suomen kansallisoopperan orkesterin sekä Suomen kansallisoopperan kuoron kanssa: (*Ondine 1002*; 2005) 
*Einojuhani Rautavaara – ensimmäinen sinfonia, *Adagio Celeste* ja *Book of Visions* Belgian kansallisorkesterin kanssa (*Ondine 1064*;  2006)

## Lähteet

## Aiheesta muualla
*
I. M. Pei

**Ieoh Ming Pei** (; 26. huhtikuuta 1917 Kanton, Kiinan tasavalta – 16. toukokuuta 2019 New York, New York) oli amerikankiinalainen  arkkitehti. Pei sai Pritzker-palkinnon vuonna 1983. Pei käytti töissään kiveä, betonia, lasia ja terästä. Pei oli yksi 1900-luvun johtavista arkkitehdeista. 

## Varhainen elämä ja koulutus

Ieoh Ming Pei varttui varakkaan pankkiirin poikana Kantonissa, Guangdongin maakunnassa, Kiinassa. Pei aloitti opintonsa Shanghaissa, minkä jälkeen hän opiskeli Hongkongissa. Sieltä hän muutti 18-vuotiaana Yhdysvaltoihin opiskelemaan arkkitehtuuria. Pei opiskeli Pennsylvanian yliopistossa ennen kuin valmistui Massachusettsin teknillisestä korkeakoulusta vuonna 1940. Pei sai Yhdysvaltain kansalaisuuden vuonna 1954. 

## Ura

Pei avasi vuonna 1955 oman arkkitehtitoimiston I.M. Pei & Partners. Vuonna 1989 yrityksen nimi vaihdettiin muotoon Pei Cobb Freed & Partners. James Ingo Freed ja Henry N. Cobb ovat yrityksen merkittäviä arkkitehteja.

## Yksityiselämä

Peillä on kolme poikaa: T'ing Chung Pei, Chien Chung Pei (Didi) ja Li Chung Pei (Sandi) sekä tytär: Liane Pei. Chien Chung Pei auttoi isäänsä suunnittelemaan Louvren pyramidia vuosina 1989–1993. Li Chung Pei auttoi isäänsä taas suunnittelemaan Bank of China Towerin Hongkongiin vuonna 1989. Li Chungista ja Chien Chungista tuli arkkitehteja, kuten isästään, ja he perustivat vuonna 1990 yrityksen nimellä Pei Partnerships.

Pei kuoli 102-vuotiaana kotonaan New Yorkissa 16. toukokuuta 2019.

## Lähteet

## Aiheesta muualla
*Elämäkertaa englanniksi
One (Metallican kappale)

**One** on thrash metal -yhtye Metallican vuonna 1988 levyttämä kappale albumilta *[[...And Justice for All]]*. Kappale julkaistiin singlenä. Se on albumin ja Metallican tunnetuimpia kappaleita, sillä kappale on soitettu lähes jokaisessa yhtyeen konsertissa sen julkaisun jälkeen. ”Onen” kitarasoolo on äänestetty *[[Guitar World]]* -lehden äänestyksessä kaikkien aikojen seitsemänneksi parhaaksi. Kappaleen ovat kirjoittaneet James Hetfield ja Lars Ulrich.

## Julkaisu ja suosio
Kappaleen julkaisuvuonna sille tehtiin Metallican ensimmäinen musiikkivideo, johon otettiin lainauksia Trumbon kirjaan perustuvasta vuonna 1971 julkaistusta elokuvasta *[[Johnny Got His Gun]]*. Musiikkivideo esitettiin muun muassa MTV-musiikkikanavalla. Yhtye sai kappaleellaan myös ensimmäisen Grammy-palkintonsa.

”One” on mukana myös *[[Guitar Hero 3]]* ja *[[Guitar Hero: Metallica]]* -videopeleissä.

Single nousi Suomen virallisen listan sijalle 1.

## Rakenne ja tyyli
Kappale on rauhallinen ja balladimainen aina toiseen kertosäkeeseen asti, jonka jälkeen alkaa Metallican aggressiivisimpiin kuuluva tunnettu tuplabasarikohta, jossa soitetaan raskasta, sahaavaa kitara- ja bassokuviota. Tämän jälkeen tulee kitarasoolo, jonka jälkeen kappale loppuu.

Kappaleen teema perustuu Dalton Trumbon vuonna 1938 kirjoittamaan sodanvastaiseen kirjaan *[[Sotilaspoika (romaani)|Sotilaspoika]]*, joka kertoo ensimmäisessä maailmansodassa kaikki raajansa ja tuntoa lukuun ottamatta myös aistinsa menettäneestä nuorukaisesta. Yhtye kiteytti musiikkivideon sanoman kirjassa *Metallica – omin sanoin*: "Biisi kertoo skidistä joka on menettänyt raajansa sodassa, ei sen kummempaa."

## Kokoonpano
* James Hetfield – laulu, rytmikitara
* Kirk Hammett – soolokitara
* Jason Newsted – basso, taustalaulu
* Lars Ulrich – rummut

## Kappalejulkaisut
* 
* 
* 

## Lähteet

## Aiheesta muualla
* Metallica - One (Official Music Video) YouTubessa
Loh’vytsja

**Loh’vytsja** (, , ) on historiallinen kaupunki Pultavan alueen Myrhorodin piirissä. Kaupunki sijaitsee noin 180 kilometriä aluekeskus Pultavasta luoteeseen, Dneprin vesistöön kuuluvan Sulajoen ja Loh’vytsjajoen yhtymäkohdassa. Ukrainan tilastokeskukus arvioi Loh’vytsjan väkiluvuksi 11&nbsp;014 vuonna 2022. Eräs Kiovan ja Sumyn välinen maantie (R60; eli ) kulkee kaupungin kautta. Lähin rautatieasema (Sula) on naapurikaupunki Zavodskessa Sulajoen toisella puolella 12 kilometrin päässä. Lisäksi Piskyn kylässä Zavodsken lounaispuolella toimii rautatieasema nimellä Loh’vytsja.

Vuoden 2013 arvio kaupungin asukasluvuksi oli 11&nbsp;863. Koko silloisessa Loh’vytsjan piirissä arvioitiin asuvan tällöin 44&nbsp;516 henkeä. Vuonna 2001 väkiluku oli 12&nbsp;389, ja väestön enemmistö oli etnisesti ukrainalaisia. Väliluku oli laskusuunnassa; vuoden 1989 väestönlaskennassa kaupunkiin oli kirjattu 13&nbsp;549 asukasta. Kaupunki ja sitä ympäröinyt aiempi Loh’vytsjan piiri ovat kesän 2020 aluehallinnollisen uudistuksen jälkeen kuuluneet Myrhorodin piiriin.

Kaupungin alueelta on arkeologisissa tutkimuksissa löydetty neljä varhaista asutusta, jotka ovat roomalaiselta aikakaudelta (700-900 -luvuilta jaa.) tai Kiovan Rusjin ajalta (900-1200 -luvuilta jaa.). Ensimmäinen kirjallinen maininta pienestä asutuksesta on vuodelta 1320, ja sen kuulumisesta Liettuan suurruhtinaskuntaan. 1600-luvun asiakirjassa paikkakuntaa kutsutaan jo kaupungiksi ja siillä oli suojavarustus. Magdeburgin kaupunginoikeudet paikkakunta sai 1644.

Kaupungin ja joen nimi tulevat vanhasta slaavilaisesta lohta tarkoittavasta sanasta *lohve*. Kaupungin lähistöltä on löydetty kaasua ja öljyä.


Lokhvytsia, the central square.jpg|Kaupungin keskusaukio.
Благовіщенська церква у Лохвиці.jpg|Kirkko.
Lokhvytsia - Skovoroda museum.jpg|Kotiseutumuseo.


## Lähteet

## Aiheesta muualla

*Ukrainan parlamentin tilastotietoa kaupungista  (rada.gov.ua)
Heikki Haavisto

**Heikki Johannes Haavisto** (20. elokuuta 1935 Raisio – 22. heinäkuuta 2022 Raisio) oli suomalainen keskustalainen poliitikko ja yhteiskunnallinen vaikuttaja sekä maanviljelijä. Hän toimi Maa- ja metsätaloustuottajain Keskusliitto MTK:n puheenjohtajana vuosina 1975–1994 ja Suomen ulkoasiainministerinä Ahon hallituksessa vuosina 1993–1995.

## Tausta ja ura
Haavisto syntyi talousneuvos Urho Haaviston ja Alli Svenssonin ainoaksi lapseksi Raision Hintsan tilalla. Hänen enonsa oli jääkärikenraalimajuri Antero Svensson. Haaviston talonpoikaiseen järjestötoimintaan osallistunut isä ja Maalaisliiton aatesisältö vaikuttivat hänen ajatteluunsa. Hän oli aktiivinen toimija muun muassa Maaseudun Nuorten Liitossa ja eteni sen johtotehtäviin.

Haavisto valmistui ylioppilaaksi vuonna 1953, agronomiksi vuonna 1957 ja lakitieteen kandidaatiksi vuonna 1962. Hän suoritti myös poliittisen historian ja kansantaloustieteen sivuaineopintoja. Vuodesta 1962 Haavisto toimi maanviljelijänä Raision sukutilallaan Hintsan kartanossa. Vuodesta 1966 Haavisto työskenteli MTK:ssa, ensin yleissihteerinä (1966–1967), sitten toiminnanjohtajana (1967–1975) ja lopulta puheenjohtajana (1975–1994). Samanaikaisesti hän toimi keskustan puoluehallituksen työvaliokunnassa (1966), maatalouspoliittisessa toimikunnassa (1967–1986) ja talouspoliittisessa toimikunnassa (1987–1995).

Paavo Väyrysen erottua toukokuussa 1993 Esko Ahon hallituksen ulkoministerin paikalta kesken Suomen EU-jäsenyysneuvotteluiden Haavisto valittiin hänen seuraajakseen. MTK:n puheenjohtajana ollessaan Haavisto tuomittiin 29.5.1991 liikenteen vaarantamisesta, ruumiinvamman tuottamisesta ja liikennepaosta 72&nbsp;000 markan sakkoon. Tästä syystä hänen kelpoisuutensa ministeriksi kyseenalaistettiin laajasti.
Ulkoministerinä Haavisto oli keskeisessä roolissa neuvottelemassa Suomen liittymisestä Euroopan unioniin. Alkuvuonna 1995 Haavisto jätti ministerin tehtävät saatuaan halvaantumiseen johtaneen aivoverenvuodon.

Haavistolla oli useita luottamustehtäviä. Hän oli muun muassa Pellervo-Seuran valtuuskunnan puheenjohtaja vuodesta 1979, Metsäliiton hallintoneuvoston puheenjohtaja 1982–1993 ja Raision tehtaat Oy:n hallintoneuvoston puheenjohtaja 1988–1996 ja hallituksen puheenjohtaja vuodesta 1997. Myöhemmin myös hänen poikansa Antti ja Erkki Haavisto ovat toimineet Raisio-yhtymän hallituksessa.

## Perhe
Haavisto avioitui 1964 kotitalousopettaja Maija Helena Rihkon kanssa. Heillä syntyi kolme poikaa: Antti, Erkki ja Ilkka.

## Lähteet

## Kirjallisuutta
* Kulha, Keijo K.: *Mahtitalonpoika: Heikki Haaviston matkassa yleislakosta EU:hun.* Helsinki: Edita, 1998. . 
* Haavisto, Heikki: *Talonpojan muistelmat.* Helsinki: Otava, 2022. .

## Aiheesta muualla
* 
* Heikki Haavisto täyttää 70 vuotta Rannikkoseudun Sanomat. 19.8.2005.
* 
*Heikki Haaviston muistokirjoitus Helsingin Sanomissa